次韵元章黄岡春雪督二侄詩課
作者：李處權
朝代：宋

paragraphs: 夜雪駁群峰，春寒僵萬木。
山齋無所爲，高卧仰看屋。
凍雲飛不去，就我簷下宿。
平生柴夫子，能事立於獨。
蚤直渭水鈎，晚懷荆山玉。
陸地詎能沉，世侯終必復。
不見林中蘭，無人亦芬馥。
暮年一丘壑，避地歌同谷。
散誕水石間，清凉日三沐。
笑人强解事，閉門作龜縮。
一世竟何成，萬事蛇著足。
二侄瑞家庭，貫穿經史匵。
才如射虎將，中石猶飲鏃。
詩成出連璧，墨妙粲牋幅。
乃知作者心，求益不求速。
我年及學易，方究大小畜。
翛然對此君，苦節更森束。
嗟今但洋洋，悼往寧逐逐。
願借鄴侯書，盡閱三萬軸。
無因訪煨燼，歎惜邯鄲目。